Diari Oficial de la Generalitat Valenciana


Sumari del DOGV 9786, del 12-02-2024 (2024/1131)

RESOLUCIÓ de 8 de febrer de 2024, de la Direcció General de Producció Agrícola i Ramadera, per la qual es declara un focus de la malaltia de la llengua blava a la província d'Alacant i es dicten normes per al control i prevenció de la seua propagació; i es modifica la Resolució de 12 de gener de 2024, del director general de la Producció Agrícola i Ramadera, per la qual s'aprova el Pla anual zoosanitari per a 2024, de la Comunitat Valenciana i altres actuacions complementàries.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9786

Data del DOGV
:   12-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1131


Data del document
:   08-02-2024

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * malaltia animal
    * programa d'actuació
    * inspecció veterinària
    * legislació veterinària
    * legislació

RESOLUCIÓ de 8 de febrer de 2024, de la Direcció General de Producció Agrícola i Ramadera, per la qual es declara un focus de la malaltia de la llengua blava a la província d'Alacant i es dicten normes per al control i prevenció de la seua propagació; i es modifica la Resolució de 12 de gener de 2024, del director general de la Producció Agrícola i Ramadera, per la qual s'aprova el Pla anual zoosanitari per a 2024, de la Comunitat Valenciana i altres actuacions complementàries. [2024/1131]  
La llengua blava o febra catarral ovina és una malaltia vírica de la família Reoviridae, classificada com de declaració obligatòria, que afecta els remugants tant domèstics com salvatges, i es transmet per la picada de certes espècies de mosquit del gènere Culicoides.  
El Reial decret 779/2023, de 10 d'octubre, pel qual s'establix la comunicació de malalties dels animals de declaració obligatòria i es regula la seua notificació establix en l'article 3: «Les autoritats competents de les comunitats autònomes comunicaran al Ministeri d'Agricultura, Pesca i Alimentació, a través de la Direcció General de Sanitat de la Producció Agrària, a l'efecte de la coordinació de les mesures que hagen d'adoptar-se, i per a la seua notificació a l'Organització Mundial de Sanitat Animal, a la Comissió Europea i als altres estats membres, la declaració oficial de les malalties dels animals de les malalties de l'annex I, punts 4 i 5, del Reglament d'execució (UE) 2020/2002, de la Comissió, de 7 de desembre de 2020, si aquests brots secundaris s'han detectat en una zona o, si és el cas, compartiment lliure de malaltia. Per tant, ha de procedir-se a la declaració de la malaltia per haver sigut fins ara la Comunitat Valenciana territori lliure de llengua blava.  
  
La lluita enfront d'aquesta malaltia es realitza a través del programa nacional de vigilància, control i erradicació de la llengua blava, que inclou la detecció precoç a través del seguiment i control d'animals sensibles ubicats en explotacions sentinel·la. Amb motiu de la detecció i confirmació del virus de la llengua blava en un d'eixos animals sentinel·la, es van activar nous controls i es va confirmar la circulació del virus en l'explotació sentinel·la i altres explotacions de la comarca del Baix Segura, la qual cosa obliga a adoptar les actuacions establides en l'Ordre APA/1251/2020, de 21 de desembre, per la qual s'establixen mesures específiques de protecció en relació amb la llengua blava, i alhora ha de declarar-se la malaltia oficialment.  
La presència confirmada de la llengua blava dona lloc a la modificació de l'estatus sanitari de part del territori de la Comunitat Valenciana respecte a aquesta malaltia, la qual cosa comporta l'adaptació de les mesures contemplades en el Pla anual zoosanitari del 2024 a les circumstàncies epidemiològiques actuals per a previndre la difusió de la malaltia.  
De manera immediata, es reforçaran les mesures de prevenció, vigilància i control en la zona i s'instaurarà la vacunació obligatòria enfront del serotip 4 del virus de la llengua blava per a tots els animals majors de 3 mesos d'edat de les espècies ovina i bovina a la província d'Alacant.  
En el Diari Oficial de la Generalitat Valenciana núm. 9769, de data de 18 de gener de 2024, es va publicar la Resolució de 12 de gener de 2024, del director general de la Producció Agrícola i Ramadera, per la qual s'aprova el Pla anual zoosanitari per a 2024 de la Comunitat Valenciana i altres actuacions complementàries; és procedent realitzar alguna correcció de la redacció de la presa de mostres en avortaments per sospita de brucel·losi.  
L'autoritat competent per a resoldre en matèria de sanitat animal és la Direcció General de Producció Agrícola i Ramadera, en relació amb l'article 105 del Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat.  
Per tot això, resolc:  
  
  
Primer  
Declarar oficialment la malaltia de la llengua blava, serotip 4, en el terme municipal d'Orihuela a la comarca del Baix Segura a Alacant.  
  
  
Segon  
Notificar al Ministeri d'Agricultura, Pesca i Alimentació, mitjançant la Xarxa d'Alerta Sanitària Veterinària (RASVE), la presència de la llengua blava, serotip 4, en el terme municipal d'Orihuela (Alacant), conforme a l'article 3 del Reial decret 779/2023, de 10 d'octubre, pel qual s'establix la comunicació de malalties dels animals de declaració obligatòria i es regula la seua notificació  
  
Tercer  
Modificar l'annex II de la Resolució de 12 de gener de 2024, del director general d'Agricultura, Ramaderia i Pesca, per la qual s'aprova el Pla anual zoosanitari per a 2023 de la Comunitat Valenciana i altres actuacions complementàries en els següents termes:  
- Se substituïx tot l'epígraf 1.3. Llengua blava, pel següent text:  
  
«a) Després de la declaració oficial d'un focus de llengua blava a la comarca del Baix Segura, es considerada com a zona restringida enfront del serotip 4 del virus de la llengua blava la província d'Alacant per a l'aplicació de les mesures de l'Ordre APA/1251/2020, de 21 de desembre, per la qual s'establixen mesures específiques de protecció en relació amb la llengua blava.  
b) En les zones lliures, conforme a l'article 2.2.d de l'Ordre APA/1251/2020, s'extremarà la desinsectació encaminada a protegir els animals durant tot el període d'actuació del vector. En els engreixadors i resta d'explotacions receptores de zones de risc, la desinsectació es realitzarà amb periodicitat conforme al prospecte de l'insecticida autoritzat d'ús ramader, i es registrarà el tractament en el llibre d'explotació.»  
  
  
- En l'epígraf 2.1.4. Notificació obligatòria d'avortaments i investigació de les explotacions afectades  
El següent text:  
«Notificació obligatòria per escrit i comunicat a través del fitxer Altres actuacions PAZ, per part del veterinari d'explotació o ADSG, de tots els casos en què es produïsca un nombre significatiu d'avortaments o nascuts febles durant l'època de parts, i foren sospitosos de ser deguts a brucel·losi, que seran els ocorreguts en l'últim terç de gestació, així com del diagnòstic realitzat, que almenys inclourà mostres de fetus i annexos fetals, llet, i una mostra de sèrum de l'animal avortat per a enviar-ho al laboratori oficial.»  
Se substituïx per:  
«Notificació obligatòria per escrit i comunicat a través del fitxer Altres actuacions PAZ, per part del veterinari d'explotació o ADSG, de tots els casos en què es produïsca un nombre significatiu d'avortaments o nascuts febles durant l'època de parts, i foren sospitosos de ser deguts a brucel·losi, que seran els ocorreguts en l'últim terç de gestació, així com del diagnòstic realitzat, que haurà d'incloure, en la mesura que siga possible, mostres consistents en escovillons de mucosa rectal, vaginal, llet, i una mostra de sèrum de l'animal avortat per a enviar-ho al laboratori oficial.»  
  
- Se substituïx tot l'epígraf 2.3. Llengua blava pel següent text:  
  
«a) Després de la declaració oficial d'un focus de llengua blava a la comarca del Baix Segura, es considerada com a zona restringida enfront del serotip 4 del virus de la llengua blava la província d'Alacant per a l'aplicació de les mesures de l'Ordre APA/1251/2020, de 21 de desembre, per la qual s'establixen mesures específiques de protecció en relació amb la llengua blava.  
b) En les zones lliures, conforme a l'article 2.2.d de l'Ordre APA/1251/2020, s'extremarà la desinsectació encaminada a protegir els animals durant tot el període d'actuació del vector. En els engreixadors i resta d'explotacions receptores de zones de risc, la desinsectació es realitzarà amb periodicitat conforme al prospecte de l'insecticida autoritzat d'ús ramader, i es registrarà el tractament en el llibre d'explotació.  
  
c) Considerant la prescripció de les vacunes enfront de la llengua blava en el cas del bestiar caprí, la vacunació en aquesta espècie, que és recomanable, es podrà realitzar a voluntat del titular de l'explotació i en cas d'absència de vacunació serà obligatòria la desinsectació de manera periòdica conforme al prospecte de l'insecticida autoritzat d'ús ramader, i es registrarà el tractament en el llibre d'explotació.»  
  
La present resolució no posa fi a la via administrativa i en contra pot interposar-se, en el termini d'un mes a comptar des de l'endemà de la notificació o publicació, un recurs d'alçada davant del secretari autonòmic d'Agricultura, Ramaderia i Pesca, de conformitat amb el que es disposa en els articles 121 i 122 de la Llei 39/2015, de 10 d'octubre, del procediment administratiu comú de les administracions publiques.  
  
  
València, 8 de febrer de 2024.- El director general de Producció Agrícola i Ramadera: Simón Martínez Ruiz.